*Likumprojekts*

**Grozījumi Komercdarbības atbalsta kontroles likumā**

Izdarīt „Komercdarbības atbalsta kontroles likumā” (Latvijas Vēstnesis, 2014, 123.nr., 2017, 36.nr.) šādus grozījumus:

1. 1.pantā:

aizstāt pirmajā daļā vārdus un skaitļus “Padomes 1999.gada 22.marta regulas (EK) Nr. 659/1999, ar ko nosaka sīki izstrādātus noteikumu Līguma par Eiropas Savienības darbību 108. panta piemērošanai, (turpmāk – Padomes regula Nr. 659/1999)” ar vārdiem un skaitļiem “Padomes 2015.gada 13.jūlija regulas (ES) Nr. 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (kodificētā versija), (turpmāk – Padomes regula Nr. 2015/1589)”;

izteikt otro daļu šādā redakcijā:

“(2) Likumā ir lietoti arī šādi termini:

1) ***ad-hoc* atbalsts** – komercdarbības atbalsts, ko nepiešķir atbalsta programmas ietvaros;

2) **atbalsta piešķiršanas diena** – diena, kurā komercdarbības atbalsta saņēmējam saskaņā ar civilprocesa vai administratīvā procesa jomā normatīvajos aktos noteikto rodas tiesības saņemt komercdarbības atbalstu;

3) **atbalsta programma** – normatīvais akts vai akti, uz kuru pamata var piešķirt individuālu atbalstu komercsabiedrībām, pamatojoties uz tajos ietvertajiem nosacījumiem;

4) **atbalsta sniedzējs** — valsts vai pašvaldības institūcija vai tās pilnvarota juridiskā persona, kas pieņem lēmumu par komercdarbības atbalsta piešķiršanu vai kas ir atbildīga par atbalsta programmas izstrādi vai atbalsta programmas vai individuālā atbalsta projekta piemērošanu;

5) ***de minimis* atbalsts** — komercsabiedrībai noteiktā laika posmā piešķirts komercdarbības atbalsts, kurš nepārsniedz Komisijas (ES) 2013. gada 18. decembra regulā Nr. [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam (Dokuments attiecas uz EEZ) (turpmāk – Komisijas regula Nr. 1407/2013) un Eiropas Komisijas (ES) 2012. gada 25. aprīļa regulā Nr. [360/2012](http://eur-lex.europa.eu/eli/reg/2012/360/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (Dokuments attiecas uz EEZ), vai attiecīgajā regulā, kas to aizstāj, noteiktu summu;

6) **ekskluzīvas tiesības** — tiesības, ko valsts ar normatīvo vai administratīvo aktu vai līgumu ir piešķīrusi komercsabiedrībai, pilnvarojot komercsabiedrību sniegt pakalpojumus vai veikt kādas darbības noteiktā administratīvajā teritorijā;

7) **individuālais atbalsts** – komercdarbības atbalsts, ko piešķir atbalsta programmas ietvaros;

8) **īpašas tiesības** — tiesības, ko valsts ar normatīvo vai administratīvo aktu vai līgumu ir piešķīrusi noteiktām komercsabiedrībām un kas konkrētā administratīvajā teritorijā:

a) ierobežo komercsabiedrību skaitu līdz divām vai vairāk komercsabiedrībām, kurām ir atļauts sniegt kādus pakalpojumus vai veikt kādas darbības, neievērojot objektivitātes, proporcionalitātes un diskriminācijas aizlieguma kritērijus, vai

b) ir izraudzītas, neievērojot objektivitātes, proporcionalitātes un diskriminācijas aizlieguma kritērijus, vairākas konkurējošas komercsabiedrības, kurām ir atļauts sniegt kādus pakalpojumus vai veikt kādas darbības, vai

c) piešķir vienai vai vairākām komercsabiedrībām, neievērojot objektivitātes, proporcionalitātes un diskriminācijas aizlieguma kritērijus, priekšrocības, kas ievērojami ietekmē kādas citas komercsabiedrības iespējas sniegt to pašu pakalpojumu vai veikt to pašu darbību tajā pašā administratīvajā teritorijā ar vienlīdzīgiem nosacījumiem;

9) **komercdarbība** – saimnieciskā darbība, kas saistīta ar preču vai pakalpojumu piedāvāšanu tirgū. Peļņas gūšanas rakstura neesamība neizslēdz šādu darbību kvalificēšanu kā komercdarbību;

10) **komercsabiedrība** — fiziskā persona, juridiskā persona vai šādu personu apvienība, kura veic vai gatavojas veikt komercdarbību, neatkarīgi no tās īpašuma formas un darbības veida;

11) **nelikumīgs komercdarbības atbalsts** – komercdarbības atbalsts, ko piešķir neievērojot Līguma par Eiropas Savienības darbību 108. panta 3. punktu, tai skaitā **nepamatoti izlietots komercdarbības atbalsts**, kas ir tāds komercdarbības atbalsts, ko tā saņēmējs izmanto, pārkāpjot tiesību akta, ar kuru komercdarbības atbalsta saņēmējam saskaņā ar civilprocesa vai administratīvā procesa jomā normatīvajos aktos noteikto tika piešķirtas tiesības saņemt komercdarbības atbalstu vai ko tā saņēmējs izmanto, pārkāpjot Eiropas Komisijas lēmuma, kas pieņemts, atbilstoši Padomes regulas Nr. 2015/1589 4. panta 2. un 3. punktam vai 9. panta 2., 3. vai 4. punktam, nosacījumus;

12) **valsts vai pašvaldības institūcija** — tiešās vai pastarpinātās pārvaldes iestāde, atvasināta publiska persona vai cita valsts vai pašvaldības iestāde;

13) **valsts vai pašvaldības kontrolē esoša kapitālsabiedrība** — kapitālsabiedrība, kurā valstij vai pašvaldībai tieši vai netieši, katrai atsevišķi vai kopā pieder vairāk nekā 50 procenti no kapitālsabiedrības pamatkapitāla, ir balsstiesību vairākums vai ir tiesības iecelt vai atcelt kapitālsabiedrības izpildinstitūcijas vai pārraudzības institūcijas locekļu vairākumu.”

2. 3.pantā:

izteikt pirmo daļu šādā redakcijā:

“(1) Šis likums ir piemērojams atbalsta sniedzējiem, kas sniedz un plāno sniegt komercdarbības atbalstu komercsabiedrībai, un komercdarbības atbalsta saņēmējiem.”

izteikt trešo daļu šādā redakcijā:

“(3) Šo likumu nepiemēro attiecībā uz šā likuma 9. panta otrajā daļā noteikto komercdarbības atbalsta uzraudzību, ja vien šajā likumā nav noteikts citādi.”

3. 5.pantā:

papildināt ievaddaļu pēc vārda “atbalstu” ar vārdu “komercsabiedrībai”.

izteikt pirmo un otro punktu šādā redakcijā:

“1) finansiālo palīdzību tieši vai pastarpināti sniedz no valsts, pašvaldības, Eiropas Savienības vai citiem publiskiem līdzekļiem (turpmāk — valsts vai pašvaldības līdzekļi), vai finanšu līdzekļiem, pār kuriem valsts vai pašvaldības institūcijām ir kontrolējoša ietekme, un par atbalsta pasākuma noteikšanu atbildīga ir valsts vai pašvaldības institūcija, vai tās pilnvarota juridiskā persona;

2) saņemot finansiālo palīdzību, komercsabiedrība iegūst ekonomiskas priekšrocības, kādas tā nevarētu iegūt tirgus apstākļos un kādas tā nevarētu iegūt, ja komercdarbības atbalsts netiktu sniegts;”

4. Aizstāt 6.pantā vārdus “individuālais atbalsta projekts” ar vārdiem “*ad-hoc* atbalsts”.

5. Aizstāt 7.pantā vārdu “(subsīdijas)” ar vārdiem (subsīdijas, granti, dotācijas) un aizstāt vārdus “valsts vai pašvaldību līdzekļiem” ar vārdiem “valsts, pašvaldību finanšu līdzekļiem vai finanšu līdzekļiem”.

6.  Izteikt 9. pantu šādā redakcijā:

“**9. pants. Komercdarbības atbalsta uzraudzības institūcijas**

(1) Finanšu ministrija:

1) veic plānoto atbalsta programmu vai *ad-hoc* atbalsta projektu, vai to plānoto grozījumu sākotnējo izvērtēšanu, izņemot:

a) plānoto atbalsta programmu vai *ad-hoc* atbalsta projektu sākotnējo izvērtēšanu, kuru ietvaros tiek plānots sniegt komercdarbības atbalstu darbībām, kas noteiktas šā panta otrajā daļā;

b) *ad-hoc* atbalsta projektu, kuru ietvaros tiek plānots sniegt *de minimis* atbalstu saskaņā ar Komisijas regulu Nr. 1407/2013 vai regulu, kas to aizstāj, sākotnējo izvērtēšanu, ja tiek ievēroti šā likuma 10. panta trešajā daļā noteiktie nosacījumi;

c) *ad-hoc* atbalsta projektu, kuru ietvaros tiek plānots sniegt komercdarbības atbalstu kā atlīdzības maksājumu (kompensāciju) jebkādā veidā par pakalpojuma ar vispārēju tautsaimniecisku nozīmi sniegšanu, sākotnējo izvērtēšanu, ja tiek ievēroti šā likuma 10. panta ceturtajādaļā noteiktie nosacījumi;

2) ar Latvijas pārstāvniecības Eiropas Savienībā starpniecību nosūta Eiropas Komisijai ar atbalsta programmas vai individuālā atbalsta projekta paziņojumu saistīto informāciju, izņemot, ja komercdarbības atbalstu plānots sniegt šā panta otrajā daļā noteiktajām darbībām;

3) gatavo ikgadējo pārskatu par komercdarbībai sniegto atbalstu, izņemot atbalstu, kas sniegts šā panta otrajā daļā noteiktajām darbībām;

4) sniedz konsultatīvu palīdzību komercdarbības atbalsta kontroles jomā, izņemot jautājumus, kas skar komercdarbības atbalstu, kas sniegts šā panta otrajā daļā noteiktajām darbībām;

5) nodrošina *de minimis* atbalsta uzskaites sistēmas administrēšanu;

6) organizē informācijas apriti ar Eiropas Komisiju par komercdarbības atbalsta jautājumiem, izmantojot Eiropas Komisijas sadarbības platformu dalībvalstīm.

(2) Zemkopības ministrija veic plānoto atbalsta programmu vai *ad-hoc* atbalsta projektu, vai to plānoto grozījumu sākotnējo izvērtēšanu darbībām, kas noteiktas Eiropas Savienības aktos lauksaimniecības un mežsaimniecības nozarē: lauksaimniecības un mežsaimniecības bloka izņēmuma regulā, pamatnostādnēs un *de minimis* atbalsta regulā lauksaimniecības nozarē, kā arī Eiropas Savienības aktos zvejniecības un akvakultūras nozarē: zvejniecības un akvakultūras bloka izņēmuma regulā, pamatnostādnēs un *de minimis* atbalsta regulā zvejniecības un akvakultūras nozarē.

(3) Atbalsta sniedzējs nodrošina atbalsta programmas, individuālā atbalsta un *ad-hoc* atbalsta uzraudzību to ieviešanas laikā un pēc atbalsta programmas, individuālā atbalsta un *ad-hoc* atbalsta īstenošanas, nodrošinot komercdarbības atbalsta nosacījumu ievērošanu.”

7. Izteikt 10. pantu šādā redakcijā:

**“10.pants. Plānotā komercdarbības atbalsta sākotnējā izvērtēšana**

(1) Ievērojot šā likuma 9. panta pirmās daļas 1. punktu, ikvienu plānoto atbalsta programmu vai *ad-hoc* atbalstu, kā arī ikvienu plānoto grozījumu esošajās atbalsta programmās vai *ad-hoc* atbalstos pirms to īstenošanas uzsākšanas atbalsta sniedzējs iesniedz sākotnējai izvērtēšanai Finanšu ministrijā, izņemot formāla vai administratīva rakstura izmaiņas, kas nevar ietekmēt novērtējumu par komercdarbības atbalsta pasākuma saderību ar Eiropas Savienības iekšējo tirgu.

(2) Šā panta pirmo daļu piemēro arī tādam komercdarbības atbalstam, kurš saskaņā ar Eiropas Savienības aktos noteikto ir atbrīvots no iepriekšējas paziņošanas vai kopsavilkuma informācijas iesniegšanas Eiropas Komisijai.

(3) *Ad-hoc* atbalsta projektu, kura ietvaros tiek plānots sniegt *de minimis* atbalstu saskaņā ar Komisijas regulu Nr. 1407/2013 vai regulu, kas to aizstāj, nav jāiesniedz Finanšu ministrijā sākotnējā izvērtējuma veikšanai, ja atbalsta sniedzējs tajā ir iekļāvis šādus nosacījumus vai to izvērtējumu:

1) *de minimis* atbalsts tiek sniegts atbalstāmajām nozarēm un darbībām;

2) gadījumā, ja komercsabiedrība, kurai piemēro *de minimis* atbalstu, darbojas vienlaikus gan atbalstāmajās, gan neatbalstāmajās nozarēs, komercsabiedrība nodrošina šo nozaru darbību vai izmaksu nošķiršanu no tām darbībām, kurām piešķirts *de minimis* atbalsts, nodrošinot, ka darbības minētajās nozarēs negūst labumu no piešķirtā atbalsta;

3) *de minimis* atbalsta apmērs komercsabiedrībai viena vienota uzņēmuma līmenī kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalsta apmēru, nepārsniedz maksimālo pieļaujamo *de minimis* atbalstu apmēru;

4) ir norādīta atbalsta piešķiršanas diena;

5) gadījumā, ja *de minimis* atbalstu plānots sniegt aizdevumu vai garantiju veidā, tiek ievēroti *de minimis* atbalsta piešķiršanas nosacījumi;

6) informācija, ka *de minimis* atbalsta apvienošana (kumulācijas) netiek pieļauta, vai *de minimis* atbalsta apvienošanas (kumulācijas) nosacījumi un to kontrole, ja atbalsta apvienošana (kumulācija) tiek pieļauta;

7) datus par piešķirto *de minimis* atbalstu atbalsta sniedzējs un komercsabiedrība uzglabā 10 fiskālos gadus no atbalsta piešķiršanas dienas;

8) *de minimis* atbalsts tiek piešķirts, ievērojot normatīvos aktus par *de minimis* atbalsta uzskaites un piešķiršanas kārtību;

9) *ad-hoc* atbalsta piešķiršanas aktā ir noteikts pienākums atgūt nelikumīgu komercdarbības atbalstu atbilstoši šā likuma V nodaļā noteiktajam.

(4) *Ad-hoc* atbalsta projektu, kura ietvaros tiek plānots sniegt komercdarbības atbalstu par pakalpojuma ar vispārēju tautsaimniecisku nozīmi sniegšanu, nav jāiesniedz Finanšu ministrijā sākotnējā izvērtējuma veikšanai, ja atbalsta sniedzējs pilnvarojuma aktā vai aktos, ar ko komercsabiedrībai pilnvarots sniegt pakalpojumu ar vispārēju tautsaimniecisku nozīmi, ir iekļāvis šādus nosacījumus:

1) pakalpojuma ar vispārēju tautsaimniecisku nozīmi pienākumu saturu un ilgumu;

2) pakalpojuma sniegšanas teritoriju;

3) ekskluzīvo vai īpašo tiesību būtību, kuras pakalpojuma ar vispārēju tautsaimniecisku nozīmi sniedzējam tiek piešķirtas;

4) atlīdzības maksājuma (kompensācijas) mehānisma aprakstu un aprēķināšanas, kontroles un pārskatīšanas parametrus;

5) pasākumus, lai novērstu un atgūtu jebkādu pārmērīgu atlīdzības maksājumus (kompensāciju);

6) atsauci uz Komisijas 2011. gada 20. decembra lēmumu Nr.2012/21/ES par Līguma par Eiropas Savienības darbību 106.panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi vai tiesību aktu, kas to aizstāj;

7) ar komercdarbības atbalsta piešķiršanu saistīto dokumentu glabāšanas termiņu;

8) *ad-hoc* atbalsta piešķiršanas aktā ir noteikts pienākums atgūt nelikumīgu komercdarbības atbalstu atbilstoši šā likuma V nodaļā noteiktajam.

(5) Finanšu ministrija izvērtējumu veic ne vēlāk kā 20 darba dienu laikā no atbalsta programmas vai *ad hoc* atbalsta projekta saņemšanas.

(6) Iesniedzot atbalsta programmu vai *ad hoc* atbalsta projektu sākotnējai izvērtēšanai, tam, ja nepieciešams, pievieno dokumentus vai to kopijas, kas apliecina atspoguļotās informācijas patiesumu.

(7) Ja atbalsta programmā vai *ad hoc* atbalsta projektā nav iekļauta visa nepieciešamā informācija atbilstoši Eiropas Savienības aktos noteiktajam, Finanšu ministrija atzinumā norāda konstatētās neprecizitātes un nepieciešamos papildinājumus.

(8) Finanšu ministrija konkrētu atbalsta programmu un *ad hoc* atbalsta projektu izvērtēšanai var pieaicināt nozaru speciālistus vai citus ekspertus.”

8. 11.pantā:

papildināt pēc vārdiem “(Dokuments attiecas uz EEZ)” ar vārdiem “vai saskaņā ar regulu, kas to aizstāj”.

aizstāt vārdus “individuālais atbalsta projekts” (attiecīgā locījumā) ar vārdiem “*ad-hoc* atbalsts” (attiecīgā locījumā).

9. Aizstāt 13.pantā vārdus “vai individuālā atbalsta projektu” ar vārdiem “individuālo atbalstu vai *ad-hoc* atbalstu”.

10. Aizstāt 15. panta pirmajā daļā vārdus un skaitli “(NACE [1.](https://likumi.lv/ta/id/267199#n1)redakcija) D sadaļā — Apstrādes rūpniecība (apakšsadaļas no DA līdz DN ieskaitot)” ar vārdiem un skaitli “(NACE [2.](https://likumi.lv/ta/id/267199#n1)redakcija) C sadaļā — Apstrādes rūpniecība.”

11. Izteikt IV nodaļu šādā redakcijā:

“**IV nodaļa**

**Nelikumīga un nesaderīga komercdarbības atbalsta atgūšana saskaņā ar Eiropas Komisijas pieņemtu lēmumu**

**17. pants. Nelikumīga un nesaderīga komercdarbības atbalsta atgūšanas pienākums**

Atbalsta sniedzējam ir pienākums nodrošināt tāda komercdarbības atbalsta atgūšanu no komercdarbības atbalsta saņēmēja, kas saskaņā ar Eiropas Komisijas pieņemto lēmumu ir atzīts par nelikumīgu un nesaderīgu ar Eiropas Savienības iekšējo tirgu.

**18. pants. Nelikumīga un nesaderīga komercdarbības atbalsta atgūšanas procesuālā kārtība**

(1) Pēc tam, kad saņemts Eiropas Komisijas lēmums par nelikumīga un nesaderīga komercdarbības atbalsta atgūšanu, atbalsta sniedzējs veic Eiropas Komisijas lēmumā noteiktās darbības nelikumīga un nesaderīga komercdarbības atbalsta apmēra noteikšanai, ievērojot Eiropas Komisijas lēmuma, Padomes regulas Nr. 2015/1589 16. panta 2. punkta un Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Komisijas regula Nr. 794/2004) 11. panta nosacījumus.

(2) Nelikumīgu un nesaderīgu komercdarbības atbalstu atgūst civilprocesa vai administratīvā procesa kārtībā, ja citos normatīvajos aktos nav noteikts citādi.

(3) Ja nelikumīgs un nesaderīgs komercdarbības atbalsts saņemts saskaņā ar civiltiesisku līgumu, nelikumīgu un nesaderīgu komercdarbības atbalstu kopā ar procentiem atgūst un citus ar šo līgumu saistītos strīdus risina Civilprocesa likumā un citos normatīvajos aktos noteiktajā kārtībā, ievērojot šajā likumā noteiktos nosacījumus.

(4) Ja nelikumīgs un nesaderīgs komercdarbības atbalsts saņemts saskaņā ar civiltiesisku līgumu, atbalsta sniedzējs sagatavo un nosūta atbalsta saņēmējam brīdinājumu par nelikumīga un nesaderīga komercdarbības atbalsta atgūšanu, kurā norāda vismaz komercdarbības atbalsta saņēmēju, kam ir pienākums atmaksāt nelikumīgo un nesaderīgo komercdarbības atbalstu, atmaksājamo nelikumīgā un nesaderīgā komercdarbības atbalsta kopā ar procentiem apmēru, nelikumīgā un nesaderīgā atbalsta atgūšanas pamatojumu, nelikumīgā un nesaderīgā atbalsta atmaksas rekvizītus, brīdinājuma labprātīgas izpildes termiņu un tā labprātīgas neizpildes sekas. Brīdinājuma par nelikumīga un nesaderīga komercdarbības atbalsta atgūšanu noteikto saistību labprātīgas izpildes termiņš ir viens mēnesis no brīdinājuma par nelikumīga atbalsta atgūšanu nosūtīšanas dienas. Ja atbalsta saņēmējs labprātīgi neizpilda brīdinājumā par nelikumīga un nesaderīga komercdarbības atbalsta atgūšanu noteiktās saistības, atbalsta sniedzējs prasības pieteikumu un prasības nodrošinājuma pieteikumu tiesā iesniedz ne vēlāk kā divu mēnešu laikā no brīdinājumā par nelikumīga un nesaderīga komercdarbības atbalsta atgūšanu nosūtīšanas dienas.

(5) Ja nelikumīgs un nesaderīgs komercdarbības atbalsts saņemts administratīvā procesa kārtībā, administratīvo aktu par nelikumīga un nesaderīga komercdarbības atbalsta atgūšanu pieņem un šādu komercdarbības atbalstu kopā ar procentiem atgūst Administratīvā procesa likumā un citos tiesību aktos noteiktajā kārtībā, ievērojot šajā likumā noteiktos nosacījumus.

(6) Atbalsta sniedzēja izdotā administratīvā akta apstrīdēšana vai pārsūdzēšana neaptur tā darbību, izņemot gadījumu, kad:

1) saskaņā ar Līguma par Eiropas Savienības darbību 263. panta ceturto daļu Eiropas Komisijas pieņemtais lēmums par nelikumīga un nesaderīga komercdarbības atbalsta atgūšanu ir pārsūdzēts Eiropas Savienības Tiesā un saskaņā ar Līguma par Eiropas Savienības darbību 278. pantu Eiropas Savienības Tiesa ir apmierinājusi iesniegto prasību par Eiropas Komisijas pieņemtā lēmuma par nelikumīga un nesaderīga komercdarbības atbalsta atgūšanu izpildes atlikšanu;

2) komercdarbības atbalsta saņēmējs pieprasa administratīvajai tiesai pagaidu noregulējumu attiecībā uz nelikumīgā komercdarbības atbalsta atgūšanu un administratīvās tiesvedības ietvaros vienlaikus izpildās šādi nosacījumi:

(a) administratīvajai tiesai ir nopietnas šaubas par Eiropas Komisijas lēmuma spēkā esību un, ja apstrīdētā Eiropas Komisijas lēmuma spēkā esība jau netiek skatīta Eiropas Savienības Tiesā, tā uzdod prejudiciālu jautājumu Eiropas Savienības Tiesai;

(b) jautājums ir steidzams tādā ziņā, ka pagaidu noregulējums ir vajadzīgs, lai novērstu nopietnu un neatgriezenisku kaitējumu lietas dalībniekam, kurš pieprasa šos pasākumus;

(c) administratīvā tiesa pienācīgi ņem vērā Eiropas Savienības intereses un

(d) izvērtējot visus minētos nosacījumus, administratīvā tiesa ievēro Eiropas Savienības Tiesas vai Vispārējās tiesas nolēmumus par Eiropas Savienības tiesību akta likumīgumu vai tādu pagaidu noregulējuma pasākumu piemērošanu, kuru mērķis ir līdzīga pagaidu noregulējuma nodrošināšana Eiropas līmenī.

(7) Administratīvo aktu par nelikumīga un nesaderīga komercdarbības atbalsta atgūšanu atbalsta saņēmējs labprātīgi izpilda viena mēneša laikā no administratīvā akta spēkā stāšanās dienas. Labprātīgi neizpildīta administratīvā akta piespiedu izpildi atbalsta sniedzējs vai administratīvajā aktā noteiktā izpildiestāde uzsāk ne vēlāk kā divu mēnešu laikā no administratīvā akta par nelikumīga un nesaderīga komercdarbības atbalsta atgūšanu izdošanas dienas.

(8) Administratīvā akta par nelikumīga un nesaderīga komercdarbības atbalsta atgūšanu izpildiestāde ir atbalsta sniedzējs, ja administratīvajā aktā par nelikumīga un nesaderīga atbalsta atgūšanu nav noteikts citādi.(8) Noilguma termiņu nelikumīga komercdarbības atbalsta atgūšanai aprēķina, ievērojot Padomes regulas Nr. 2015/1589 17. panta nosacījumus. Tādu atbalsta programmu gadījumā, kas paredz regulārus maksājumus vai regulāru citu finansiālu priekšrocību piešķiršanu komercsabiedrībai, aprēķinot noilguma termiņu, komercdarbības atbalstu uzskata par piešķirtu komercdarbības atbalsta saņēmējam dienā, kurā komercsabiedrība ir faktiski saņēmusi nelikumīgu un nesaderīgu komercdarbības atbalstu.

(9) Šā panta pirmajā daļā noteikto nelikumīgā un nesaderīgā komercdarbības atbalsta apmēru komercsabiedrība atgriež atbalsta sniedzējam, ievērojot Eiropas Komisijas lēmuma un Padomes regulas Nr. 2015/1589 16. panta 3. punkta nosacījumus.

(10) Ja atbalsta sniedzējs ir uzsācis šā panta pirmajā daļā minēto nelikumīga komercdarbības atbalsta atgūšanas procedūru, un attiecīgajai komercsabiedrībai ir pasludināts maksātnespējas process, atbalsta sniedzējs iesniedz kreditora prasījumu maksātnespējas administratoram, iesniegumā norādot, ka tas ir atzīstams par tādu kreditoru, kura prasījuma tiesības ir atkarīgas no nosacījuma iestāšanās.

(11) Komercsabiedrības finansiālās grūtības vai maksātnespēja neaptur nelikumīga un nesaderīga komercdarbības atbalsta atgūšanu. Nelikumīga un nesaderīga komercdarbības atbalsta atgūšana izbeidzama tikai, ja komercsabiedrība ir likvidēta, tai nav nekādu atgūstamu aktīvu un tai nav saistību pārņēmēja.

12. Papildināt likumu ar V nodaļu šādā redakcijā:

“**V nodaļa**

**Nelikumīga komercdarbības atbalsta atgūšana gadījumā, ja nav pieņemts Eiropas Komisijas lēmums par nelikumīgā komercdarbības atbalsta atgūšanu**

**19. pants. Nelikumīga komercdarbības atbalsta atgūšanas pienākums**

(1) Atbalsta sniedzējam ir pienākums nodrošināt nelikumīga komercdarbības atbalsta atgūšanu, izņemot gadījumus, kad atbalsta sniedzējs nodrošina atbalsta programmas, individuālā atbalsta vai *ad-hoc* atbalsta atbilstību nosacījumiem par komercdarbības atbalsta saderību ar Eiropas Savienības iekšējo tirgu.

(2) Komercsabiedrībai, kura ir saņēmusi nelikumīgu komercdarbības atbalstu un attiecībā uz kuras saņemto komercdarbības atbalstu atbalsta sniedzējs nav nodrošinājis atbalsta atbilstību nosacījumiem par komercdarbības atbalsta saderību ar Eiropas Savienības iekšējo tirgu, ir pienākums atmaksāt nelikumīgo komercdarbības atbalstu kopā ar procentiem, ko publicē Eiropas Komisija saskaņā ar Komisijas regulas Nr. 794/2004 10. pantu, tiem pieskaitot 100 bāzes punktus, no dienas, kad nelikumīgais komercdarbības atbalsts tika nodots komercdarbības atbalsta saņēmēja rīcībā līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi.

(3) Ja lēmumu sniegt komercdarbības atbalstu pieņem Saeima, Ministru kabinets vai tiesa, un komercdarbības atbalstu piešķirošajā tiesību aktā nav norādīta institūcija, kas nepieciešamības gadījumā veiktu nelikumīgā komercdarbības atbalsta atgūšanu, to nodrošina ministrija, kuras atbildības jomā lēmums pieņemts.

**20. pants. Nelikumīga komercdarbības atbalsta atgūšanas procesuālā kārtība**

(1) Pieņemot lēmumu par nelikumīga komercdarbības atbalsta atgūšanu, atbalsta sniedzējs nosaka atgūstamā nelikumīgā komercdarbības atbalsta apmēru kopā ar procentiem, kas aprēķināti atbilstoši šā likuma 19. panta otrajā daļā noteiktajam.

(2) Nelikumīgu komercdarbības atbalstu atgūst civilprocesa vai administratīvā procesa kārtībā, ja citos normatīvajos aktos nav noteikts citādi.

(3) Ja nelikumīgs komercdarbības atbalsts saņemts saskaņā ar civiltiesisku līgumu, nelikumīgu komercdarbības atbalstu kopā ar procentiem atgūst un citus ar šo līgumu saistītos strīdus risina Civilprocesa likumā un citos normatīvajos aktos noteiktajā kārtībā, ievērojot šajā likumā noteiktos nosacījumus.

(4) Ja nelikumīgs komercdarbības atbalsts saņemts saskaņā ar civiltiesisku līgumu, atbalsta sniedzējs sagatavo un nosūta atbalsta saņēmējam brīdinājumu par nelikumīga komercdarbības atbalsta atgūšanu, kurā norāda vismaz komercdarbības atbalsta saņēmēju, kam ir pienākums atmaksāt nelikumīgo komercdarbības atbalstu, atmaksājamo nelikumīgā komercdarbības atbalsta kopā ar procentiem apmēru, nelikumīgā atbalsta atgūšanas pamatojumu, nelikumīgā atbalsta atmaksas rekvizītus, brīdinājuma labprātīgas izpildes termiņu un tā labprātīgas neizpildes sekas. Brīdinājuma par nelikumīga komercdarbības atbalsta atgūšanu noteikto saistību labprātīgas izpildes termiņš ir viens mēnesis no brīdinājuma par nelikumīga atbalsta atgūšanu nosūtīšanas dienas. Ja atbalsta saņēmējs labprātīgi neizpilda brīdinājumā par nelikumīga komercdarbības atbalsta atgūšanu noteiktās saistības, prasības pieteikumu un prasības nodrošinājuma pieteikumu tiesā iesniedz ne vēlāk kā divu mēnešu laikā no brīdinājumā par nelikumīga komercdarbības atbalsta atgūšanu nosūtīšanas dienas.

(5) Ja nelikumīgs komercdarbības atbalsts saņemts administratīvā procesa kārtībā, atbalsta sniedzējs administratīvo aktu par nelikumīga komercdarbības atbalsta atgūšanu pieņem un šādu komercdarbības atbalstu kopā ar procentiem atgūst Administratīvā procesa likumā un citos tiesību aktos noteiktajā kārtībā, ievērojot šajā likumā noteiktos nosacījumus.

(6) Administratīvo aktu par nelikumīga komercdarbības atbalsta atgūšanu atbalsta saņēmējs labprātīgi izpilda viena mēneša laikā no administratīvā akta spēkā stāšanās dienas. Labprātīgi neizpildīta administratīvā akta piespiedu izpildi atbalsta sniedzējs vai administratīvajā aktā norādītā izpildiestāde uzsāk ne vēlāk kā divu mēnešu laikā no administratīvā akta par nelikumīga komercdarbības atbalsta atgūšanu izdošanas dienas.

(7) Administratīvā akta par nelikumīga komercdarbības atbalsta atgūšanu izpildiestāde ir atbalsta sniedzējs, ja administratīvajā aktā par nelikumīga atbalsta atgūšanu nav noteikts citādi.

(8) Administratīvā akta par nelikumīga komercdarbības atbalsta atgūšanu apstrīdēšana vai pārsūdzēšana neaptur tā darbību.

(9) Noilguma termiņš nelikumīga komercdarbības atbalsta atgūšanai ir 10 gadi no komercdarbības atbalsta piešķiršanas dienas. Tādu atbalsta programmu gadījumā, kas paredz regulārus maksājumus vai regulāru citu finansiālu priekšrocību piešķiršanu komercsabiedrībai, aprēķinot noilguma termiņu, komercdarbības atbalstu uzskata par piešķirtu komercdarbības atbalsta saņēmējam dienā, kurā komercsabiedrība ir faktiski saņēmusi komercdarbības atbalstu. Visas darbības attiecībā uz nelikumīga komercdarbības atbalsta atgūšanu, kuras veic atbalsta sniedzējs, pārtrauc noilguma termiņu, un pēc katra pārtraukuma noilgums sākas no jauna.

(10) Ja atbalsta sniedzēja rīcībā ir informācija, kas rada pamatotas šaubas par komercsabiedrībai piešķirtā komercdarbības atbalsta likumību un tas ir uzsācis šā likuma 19. panta pirmajā daļā minēto nelikumīga komercdarbības atbalsta atgūšanas procedūru, un attiecīgajai komercsabiedrībai ir pasludināts maksātnespējas process atbilstoši normatīvajos aktos noteiktajā kārtībā, atbalsta sniedzējs iesniedz kreditora prasījumu maksātnespējas administratoram, iesniegumā norādot, ka tas ir atzīstams par tādu kreditoru, kura prasījuma tiesības ir atkarīgas no nosacījuma iestāšanās.

(11) Komercsabiedrības finansiālās grūtības vai maksātnespēja neaptur nelikumīga komercdarbības atbalsta atgūšanu. Nelikumīga komercdarbības atbalsta atgūšana izbeidzama tikai, ja komercsabiedrība ir likvidēta, tai nav nekādu atgūstamu aktīvu un tai nav saistību pārņēmēja.

**21. pants. Informācijas sniegšanas pienākums**

Ja atbalsta sniedzējs, uzraugošās institūcijas vai audita iestādes konstatē, ka komercsabiedrībai piešķirts potenciāli nelikumīgs komercdarbības atbalsts vai ir uzsākta šā likuma 20. panta otrajā daļā minētā procedūra vai komercdarbības atbalsta saņēmējs apstrīd šā likuma 20. panta ceturtajā daļā minēto administratīvo aktu, komercdarbības atbalsta saņēmējam ir pienākums pierādīt līdz tiesisku pierādījumu ticamības pakāpei, ka tas komercdarbības atbalstu ir saņēmis, ievērojot normatīvajos aktos noteiktās prasības komercdarbības atbalsta saņemšanai, lai nodrošinātu šā komercdarbības atbalsta atbilstību nosacījumiem par komercdarbības atbalsta saderību ar Eiropas Savienības kopējo tirgu.”

Finanšu ministrs J.Reirs